## Prethodno obvezujuće mišljenje Agencije za zaštitu tržišnog natjecanja na Nacrt prijedloga Zakona o izmjenama i dopunama Zakona o obnovi i razvoju Grada Vukovara, s konačnim prijedlogom Zakona, klasa:430-01/2008-81/18, urbroj: 580-03-08-17-02

### NN 83/2008 (16.7.2008.), Prethodno obvezujuće mišljenje Agencije za zaštitu tržišnog natjecanja na Nacrt prijedloga Zakona o izmjenama i dopunama Zakona o obnovi i razvoju Grada Vukovara, s konačnim prijedlogom Zakona, klasa:430-01/2008-81/18, urbroj: 580-03-08-17-02

# AGENCIJA ZA ZAŠTITU TRŽIŠNOG NATJECANJA

2687

I. Agencija za zaštitu tržišnog natjecanja (dalje: Agencija) zaprimila je 16.
lipnja 2008., od Ministarstva regionalnog razvoja i šumarstva i vodnog
gospodarstva (dalje: Ministarstvo) Nacrt prijedloga Zakona o izmjenama i
dopunama Zakona o obnovi i razvoju Grada Vukovara, s konačnim prijedlogom Zakona
(dalje: Nacrt prijedloga Zakona).
Nacrt prijedloga Zakona dostavljen je Agenciji na prethodno obvezujuće
mišljenje, sukladno članku 10. stavku 1. Zakona o državnim potporama (»Narodne
novine«, broj 140/05; dalje: ZDP), jer članci 8. i 9. sadrže element državne
potpore.
Člankom 8. propisano je plaćanje poreza na dobit za poduzetnike koji obavljaju
djelatnost poljoprivrede i ribarstva na području Grada Vukovara. Međutim,
predmet Zakona o državnim potporama (»Narodne novine«, broj 140/05; dalje: ZDP)
nisu državne potpore poljoprivredi i ribarstvu, stoga je prilikom donošenja ovog
prethodnog obvezujućeg mišljenja u obzir uzet samo članak 9. Nacrta prijedloga
Zakona u kojem je propisana visina plaćanja poreza na dobit za sve one obveznike
poreza na dobit koji ne obavljaju djelatnost poljoprivrede i ribarstva na
području Grada Vukovara.
II. Slijedom navedenog, Agencija sukladno članku 10. stavku 1. ZDP-a, na temelju
odluke Vijeća za zaštitu tržišnog natjecanja, sa 108. sjednice, održane 17.
lipnja 2008., donosi sljedeće

## PRETHODNO OBVEZUJUĆE MIŠLJENJE

Nacrt prijedloga Zakona o izmjenama i dopunama Zakona o obnovi i razvoju
Grada Vukovara, s konačnim prijedlogom Zakona sukladan je sa Zakonom o državnim
potporama.
Obrazloženje
Agencija je Nacrt prijedloga Zakona ocjenjivala isključivo s aspekta njegove
usklađenosti s odredbama Zakona o državnim potporama.
Člankom 9. Nacrta prijedloga Zakona propisano je da će obveznici poreza na dobit
koji obavljaju djelatnost na području Grada Vukovara i zapošljavaju više od pet
zaposlenika u radnom odnosu na neodređeno vrijeme, pri čemu više od 50 posto
zaposlenika ima prebivalište i boravište na području Grada Vukovara,
brdsko-planinskom području ili području posebne državna skrbi, plaćati porez na
dobit u visini od 25 posto propisane stope poreza u razdoblju 2011. – 1013., te
75 posto od propisane stope u razdoblju od 2014. – 2016. Za razdoblje
2008.-2010. porez na dobit neće se plaćati.
Iznos oslobođenja od plaćanja poreza na dobit za vremenska razdoblja iz članka
9. ne može biti veći od iznosa utvrđenog Odlukom o objavljivanju pravila o
potporama male vrijednosti. Način ostvarivanja navedene porezne olakšice bit će
razrađen Pravilnikom o načinu ostvarivanja porezne olakšice kojeg donosi
ministar nadležan za regionalni razvoj uz suglasnost ministra financija.
U odnosu na iznos oslobođenja od plaćanja poreza na dobit iz članka 9., Vijeće
drži potrebnim ukazati predlagatelju Zakona da spomenuta odredba nije dovoljno
jasna. Upitno je da li će se u primjeni spomenutog Zakona primjenjivati samo
iznos, odnosno gornja granica iznosa iz Odluke o objavljivanju potpora male
vrijednosti ili će se navedena Odluka primjenjivati kada su u pitanju i ostali
uvjeti koji moraju biti ispunjeni da bi se mogla dodijeliti državna potpora male
vrijednosti sukladno spomenutoj Odluci.
Naime, pored iznosa potpora male vrijednosti koji ne smije prijeći iznos od
100.000,00 eura (u kunskoj protuvrijednosti po srednjem tečaju Hrvatske narodne
banke) za poduzetnike u sektoru cestovnog prometa, dok za ostale poduzetnike taj
iznos ne smije prijeći 200.000,00 eura, Odluka o potporama male vrijednosti
sadrži i druge odredbe, odnosno uvjete i kriterije koji se moraju poštivati
prilikom dodjele potpora male vrijednosti.
Polazeći od navedenog, radi transparentnosti i jasnoće, u podzakonskim aktima
koji će se donijeti temeljem ovog Zakona, osim podataka o tome koliki je iznos
potpore male vrijednosti moguće dodijeliti, potrebno će biti navesti pod kojim
se uvjetima ova potpora može dodijeliti, odnosno u kojim se slučajevima ne može
dodijeliti, a sukladno članku 1. Odluke o objavljivanju pravila o potporama male
vrijednosti. Naime, u konkretnom slučaju riječ je o potporama za izvoz prema
trećim zemljama ili državama članicama EU, za djelatnosti u sektoru ugljena,
poduzetnicima u teškoćama, te za nabavu vozila za cestovni prijevoz tereta koja
se dodjeljuje poduzetnicima koji obavljaju cestovni prijevoz tereta, za
najamninu ili naknadu. Dakle, potonji poduzetnici bili bi isključeni od primjene
porezne povlastice predviđene ovim Zakonom, sukladno pravilima o potporama male
vrijednosti.
Ukoliko je namjera zakonodavca da se porezno oslobođenje utvrdi u iznosu koji
odgovara najvišem iznosu potpore male vrijednosti, a koji je određen Odlukom o
objavljivanju pravila o potporama male vrijednosti, bez primjene ostalih uvjeta
koji moraju biti ispunjeni da bi se odobrila državna potpora male vrijednosti
prema rečenoj Odluci, u tom slučaju potrebno je primijeniti pravila o
regionalnim potporama sukladno Odluci o objavljivanju pravila o regionalnim
potporama (»Narodne novine«, broj 58/08).
Također, s obzirom da se pojedinom korisniku državne potpore male vrijednosti ne
smiju dodijeliti u iznosu većem od 200.000,00 eura odnosno od 100.000,00 eura u
razdoblju od tri fiskalne godine kako je to prethodno navedeno, Zakonom ili
Pravilnikom naročito je potrebno odrediti sustav nadzora i način vođenja
evidencije o dodijeljenim potporama male vrijednosti, odnosno način sprečavanja
kumulacije dodijeljenih državnih potpora male vrijednosti preko navedenih
iznosa, neovisno je li riječ o potporama male vrijednosti dodijeljenim na
državnoj, regionalnoj ili lokalnoj razini odnosno dodijeljenim temeljem
različitih programa ili dodijeljenim kao pojedinačne potpore.
U tom smislu Pravilnikom je potrebno odrediti koje će državno tijelo nadzirati
dodjelu, odnosno moguću kumulaciju svih potpora dodijeljenih korisnicima
državnih potpora male vrijednosti, a koji djeluju na području Grada Vukovara.
Također, sukladno točki IV. Odluke o objavljivanju pravila o potporama male
vrijednosti, u Pravilniku je potrebno odrediti i sljedeće: da će nadležno
ministarstvo kao davatelj potpore morati izvijestiti korisnika potpore da mu je
dodijeljena državna potpora male vrijednosti; od korisnika državne potpore male
vrijednosti prije njene dodjele potrebno je zatražiti očitovanje o svim
dodijeljenim državnim potporama u tekućoj godini i protekle dvije godine (u tom
smislu isto je potrebno predvidjeti Obrazac u Pravilniku) u što se ubrajaju i
državne potpore dodijeljene od strane ostalih davatelja, neovisno o njihovoj
razini; izvijestiti Agenciju o svakoj takvoj dodijeljenoj potpori u roku od 15
dana od dana dodjele pojedinom korisniku; te voditi evidenciju o dodijeljenim
državnim potporama male vrijednosti deset godina od dana dodjele.
Sukladno odredbi članka 10. stavka 2. ZDP-a, ovo prethodno obvezujuće mišljenje
dostavit će se Hrvatskom saboru i Vladi Republike Hrvatske, te će se isto,
sukladno članku 18. ZDP-a objaviti u »Narodnim novinama«.
Klasa: 430-01/2008-81/18
Urbroj: 580-03-08-17-02
Zagreb 17. lipnja 2008.

Predsjednica
Vijeća za zaštitu tržišnog natjecanja
**Olgica Spevec, v. r.**

Ostalo, NN 83/2008-2687
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)